CELEX: C2006/086/20
Language: et
Date: 2006-04-08 00:00:00
Title: Kohtuasi C-43/06: Euroopa Ühenduste Komisjoni  27. jaanuari 2006.  aasta hagi Portugali Vabariigi vastu

8.4.2006   
            
            
               ET
            
            
               Euroopa Liidu Teataja
            
            
               C 86/12
            
         Euroopa Ühenduste Komisjoni 27. jaanuari 2006. aasta hagi Portugali Vabariigi vastu
   (Kohtuasi C-43/06)
   (2006/C 86/20)
   Kohtumenetluse keel: portugali
   Euroopa Ühenduste Komisjon esitas 27. jaanuaril 2006 Euroopa Ühenduste Kohtule hagi Portugali Vabariigi vastu. Euroopa Komisjoni esindajad on Hans Støvlbæk ja Pedro Andrade, kohtudokumentide kättetoimetamise aadress Luxembourgis.
   Hageja palub Euroopa Kohtul:
   
               —
            
            
               tuvastada, et kuna Portugali Vabariik nõuab teiste liikmesriikide arhitektuurialal välja antud kutsekvalifikatsiooni omandanud isikutelt eksami sooritamist Portugali Arhitektide Liitu vastuvõtmiseks juhul, kui nad ei ole teise liikmesriigi arhitektide liidu liikmed, siis on Portugali Vabariik rikkunud direktiivi 85/384/EMÜ (1) artiklitest 2 ja 10 tulenevaid kohustusi;
            
         
               —
            
            
               mõista kohtukulud välja Portugali Vabariigilt.
            
         Väited ja peamised argumendid
   Komisjon on Portugali Vabariigi vastu esitanud liikmesriigi kohustuste rikkumise tuvastamise hagi, kuna Portugali Vabariik ei ole täielikult täitnud direktiivi 85/384.
   Portugal on küll 8. jaanuari 1990. aasta dekreetseadusega nr 14/90 nimetatud direktiivi üle võtnud, kuid 3. juuli 1998. aasta dekreetseaduse nr 176/98 avaldamine tähendab sammu tagasi.
   Dekreetseaduse nr 176/98 alusel nõuab Portugali Arhitektide Liit teistes liikmesriikides hariduse omandanud arhitektidelt, kes ei ole vastava liikmesriigi arhitektide liidu liikmed, vastuvõtueksami sooritamist.
   Seega peavad teiste liikmesriikide arhitektid, kes ei ole vastava arhitektide liidu liikmed, sooritama vastuvõtvas liikmesriigis arhitektuurieksameid, kuna nad ei saa Portugali töötada ilma, et nad oleksid Portugali Arhitektide Liidu liikmed.
   Komisjon on seisukohal, et selline olukord on ebaseaduslik, kuna see on vastuolus direktiiviga 85/384. Erinevalt Portugali Vabariigist ei erista direktiiv akadeemilisi tiitleid ja kutsenimetusi. Diplomite tunnustamine valdkonda reguleerivates kordades toimub automaatselt. Kui haridus vastab direktiivi 85/384 artiklites 3 ja 4 sätestatud tingimustele, peab liikmesriik vastavat kutsekvalifikatsiooni tunnustama ning võimaldama päritoluliikmesriigi kodanikust arhitektil töötada arhitekti kutsenimetuse all.
   
      (1)  Nõukogu 10. juuni 1985. aasta direktiiv 85/384/EMÜ diplomite, tunnistuste ja muude arhitektuurialast kvalifikatsiooni tõendavate dokumentide vastastikuse tunnustamise ning asutamisõiguse ja teenuste osutamise vabaduse tulemusliku rakendamise hõlbustamiseks võetavate meetmete kohta (EÜT L 223, lk 15).